James Foley: 'Investitori ne žele neugodna iznenađenja'
Na trgovinskom skupu u Dubrovniku raspravljalo se o američkim ulaganjima u Hrvatsku i susjedne zemlje te o regionalnoj suradnji
Ključne riječi koje su poslovni ljudi spominjali u raspravama - rezimirao je na kraju jučerašnjeg dana veleposlanik Foley - su 'predvidljivost, transparentnost i brzina'. Oko 200 poslovnih ljudi i političara iz SAD-a i zemalja regije okupilo se na dvodnevnom Brownovu forumu u Dubrovniku koji je počeo jučer ujutro i završava danas. Ovogodišnji Brownov forum održava se pod nazivom "Trgovina i ulaganja između SAD-a i jugoistočne Europe“. Među sudionicima te međunarodne konferencije su i predstavnici pedesetak uglednih američkih kompanija zainteresiranih za ulaganje u regiji među kojima su General Electric, Hewlett Pacard, Microsoft, Bechtel, Canon, Deloitt, Westinghouse, Coca- Cola i drugi. Oni su zainteresirani ne samo za ulaganja u Hrvatsku već u čitavu regiju. Potencijalni investitori izrazili su jasno stajalište: žele jednostavnije administrativne procedure za pokretanje posla, veću pravnu sigurnosti i sigurnost imovine. Na skupu, osim američkih i poslovnih ljudi iz regije, sudjeluju i predstavnici američke vlade, kao i ministri gospodarstva zemalja iz regije. Skup su jučer ujutro otvorili američki veleposlanik u Hrvatskoj, James Foley, predsjednik Ivo Josipović, te premijerka Jadranka Kosor. Otvarajući konerenciju američki veleposlanik James Foley apelirao je na uklanjanje birokratskih prepreka za pokretanje busenessa. "Dojam je da su birokratske prepreke zaustavljale veći dolazak ulagača. Zato je ova konferencija točka preokreta, više se neće gledati unatrag, nego samo unaprijed ali i mjeriti rezultate“ - kazao je Foley. Napomenuvši kao je Hrvatska svjesna da nije 'šampion poduzetništva', predsjednik Josipović istaknuo da se stvari ipak mijenjaju mijenjaju nabolje. “Neki kažu da je ova regija beznadni glib. Nije istina. Nema tog biznisa koji će doći tamo gdje nema perspektive, gdje je zaista glib i blato, gdje ljudi ne mogu raditi svoj posao“ - rekao je hrvatski predsjednik. Želim da ova konferencija pridonese da zemlje regije zajedničkim snagama učine tržište ovog dijela Europe privlačnijim ulagačima - istaknula je pozdravljajući skup premijerka Jadranka Kosor i dodala: “Zašto ulagati u Hrvatsku? Zato što dajemo bespovratne novčane potpore investitorima kao i šest vrsta olakšica kako carinskih, tako i poreznih.“ Premijerka Kosor je podsjetila da je njezina vlada povela odlučnu borbu protiv korupcije, te donijela akcijski plan kojem je cilj ukloniti prepreke za investitore. Naglasila je da je vlada predstavila 30 velikih investicijskih projekata, a neki od njih već su pokrenuti. "Ovogodišnji Brownov forum već nakon prvog dana možemo nazvati uspješnim, jer su ostvareni kontakti između investitora iz SAD-a i poslovnih ljudi iz regije kao i kontakti između vlada i poslovnih ljudi“ - istaknuo je američki veleposlanik u Hrvatskoj James Foley na konferenciji za novinare kojom je završen prvi dan konferencije. Veleposlanik Foley je kazao da je u svim jučerašnjim raspravama konstatirano da su pojedinačne zemlje regije, ako nastupaju samostalno, gospodarski preslabe i stanovništvom premalene da bi bile privlačne ulagačima, ali da cijela regija s 22 milijuna stanovnika pruža dobru priliku svima. Razgovaralo se - kazao je Foley - o golemim poslovnim mogućnostima koje nudi regija, ali i o zaprekama zbog kojih je regija nedovoljno konkurentna u odnosu na druga područja u svijetu i koje treba otkloniti. Ključne riječi koje su poslovni ljudi spominjali u raspravama - rezimirao je na kraju jučerašnjeg dana veleposlanik Foley - su 'predvidljivost, transparentnost i brzina'. Ulagači, kazao je, 'ne žele neugodna iznenađenja'. Foley je istaknuo da se priprema dokument nazvan 'Akcijski plan za stimuliranje poslovanja i gospodarskog rasta u jugoistočnoj Europi' koji bi trebao biti prihvaćen danas, na kraju dvodnevnog Brownova foruma. U dokumentu će sudionici konferencije političkim vlastima u regiji iznijeti prijedloge što se sve mora mijenjati da bi regija postala privlačnija investitorima i stvorene pretpostavke za njezin gospodarski prosperitet. Glavne dvije dimenzije toga dokumenta - prema veleposlaniku Foleyu - bit će nadilaženje birokratskih zapreka i borba protiv korupcije. Firma General Electirc - kako se nakon prvog dana konferencije doznaje - zainteresirana je za ulaganja u energetici. Kompanija G2 iz New Yorka zainteresirana je za ulaganja u turizam u Šibeniku i Istri, a za koncesiju nad zračnom lukom Zagrebu zainteresirana je zračna luka Houston, čiji predstavnik Ramon Miro tvrdi: "Mi Zagreb vidimo kao zanimljiv grad za početak naše strategije ulaganja u Jugoistočnu Europu."